 NA KALUME KAZUNGU VIONGOZI wa Kaunti ya Lamu wameishinikiza serikali kuzijenga na kuzitia lami barabara za mpakani mwa Kenya na Somalia na zile zinazopitia katikati ya msitu wa Boni ili kupunguza kero ya Al-Shabaab. Miongoni mwa barabara hizo ni ile ya umbali wa kilomita 250 ya Hindi-Boni Forest-Kiunga, ile ya umbali wa kilomita 40 ya Kiunga-Mkokoni, ile ya umbali wa zaidi ya kilomita 10 ya Kiunga-Ishakani na ile ya Ishakani-Ras Kiamboni-Sarira. Wakazi kwa miaka mingi wamekuwa wakizikwepa barabara hizo kutokana na mazoea ya magaidi wa Al-Shabaab kutega vilipuzi vya kuzikwa ardhini, ambapo wameishia kuua makumi ya walinda usalama, wakiwemo polisi na jeshi (KDF) na raia. Wakizungumza eneo la Mokowe, viongozi hao, akiwemo Gavana Issa Timamy, Mbunge wa Lamu Mashariki Ruweida Obbo, Mbunge wa Lamu Magharibi Stanley Muthama na Seneta wa Lamu Githuku Kamau, walisema wanaamini endapo barabara hizo zitajengwa na kuwa za kisasa, kero ya utovu wa usalama unaochangiwa na Al-Shabaab itapungua au kukomeshwa kabisa Lamu. “Twaiomba serikali kuu kutufikiria kwa kuzijenga hizi barabara za msitu wa Boni ili kumaliza huu utovu wa usalama eneo hili. Magaidi wamekuwa wakitumia vibaya barabara hizi, hivyo kuzifanya kukwepwa na wananchi ambao wanagharimika pakubwa kusafiri kwa bahari wanapokuwa na uhitaji kuja mjini Lamu,” akasema Bw Timamy. Bi Obbo alisema ukosefu wa miundomsingi, hasa barabara, umechangia zaidi Lamu Mashariki kutelekezwa katika masuala mengi, huduma za serikali zikiwa miongoni mwa maswala hayo. “Hata mikutano mingi inayofanyika kwenye kaunti hii huandaliwa Lamu Magharibi huku wakazi wa Lamu Mashariki wakiachwa hivyo. Barabara, hasa ile ya Hindi-Boni-Forest-Kiunga ijengwe haraka ili kuunganisha eneobunge langu la Lamu Mashariki na maeneo mengine ya Kenya. Barabara ikijengwa ninaamini usalama pia utaimarika hata zaidi,” akasema Bi Obbo. Naye Bw Muthama alitaja ujenzi wa miundomsingi, hasa barabara kuwa kigezo muhimu kwa maendeleo ya nchi. Bw Muthama alitaja mfano wa barabara ya Lamu-Witu-Garsen iliyokamilika na kufunguliwa rasmi Mei 2021 kuwa mojawapo ya sababu za maendeleo kuafikiwa Lamu. “Naunga mkono barabara zetu zijengwe Lamu. Mbali na usalama, maendeleo mengi hupatikana ikiwa kuna barabara nzuri. Lamu ni kaunti muhimu kwani ni mwenyeji wa bandari ya pili kwa ukubwa nchini Kenya. Ni vyema miundomsingi yake iboreshwe,” akasema Bw Muthama. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  